Avainsanat

Tiivistelmä



Avainsanat

1. Jäsenvaltioiden lainsäädännön lähentäminen – Huviveneet – Direktiivi 94/25

(Euroopan parlamentin ja neuvoston direktiivin 94/25 2 artiklan 2 kohta ja direktiivi 2003/44)

2. Tavaroiden vapaa liikkuvuus – Määrälliset rajoitukset – Vaikutukseltaan vastaavat toimenpiteet – Kielto käyttää vesiskoottereita tähän käyttöön osoitettujen yleisten kulkuväylien ulkopuolella – Kiellon hyväksyttävyys – Oikeuttaminen – Edellytykset

(SEUT 34 ja SEUT 36 artikla)

3. Jäsenvaltioiden lainsäädännön lähentäminen – Teknisiä standardeja ja määräyksiä ja tietoyhteiskunnan palveluja koskevia määräyksiä koskevien tietojen toimittamisessa noudatettava menettely – Direktiivi 98/34

(Euroopan parlamentin ja neuvoston direktiivin 98/34 8 artiklan 1 kohta)

Tiivistelmä

1. Huviveneitä koskevien jäsenvaltioiden lakien, asetusten ja hallinnollisten määräysten lähentämisestä annettu direktiivi 94/25, sellaisena kuin se on muutettuna direktiivillä 2003/44, ei ole esteenä kansalliselle säännöstölle, jossa ympäristönsuojelusyistä kielletään vesiskoottereiden käyttö tähän käyttöön osoitettujen yleisten kulkuväylien ulkopuolella.

(ks. 33, 34 ja 40 kohta sekä tuomiolauselman 1 kohta)

2. SEUT 34 ja SEUT 36 artikla eivät ole esteenä kansalliselle säännöstölle, jossa ympäristönsuojelusyistä kielletään vesiskootterien käyttö tähän käyttöön osoitettujen yleisten kulkuväylien ulkopuolella, jos

– toimivaltaiset kansalliset viranomaiset ovat velvollisia toteuttamaan säädetyt täytäntöönpanotoimet sellaisten yleisten kulkuväylien ulkopuolella olevien alueiden osoittamiseksi, joilla vesiskoottereita voidaan käyttää

– kyseiset viranomaiset ovat tosiasiallisesti käyttäneet niille tältä osin annettua toimivaltaa ja osoittaneet alueet, jotka täyttävät kansallisessa säännöstössä säädetyt edellytykset, ja

– tällaiset toimet on toteutettu kohtuullisessa ajassa kyseisen säännöstön voimaantulon jälkeen.

Ennakkoratkaisua pyytäneen tuomioistuimen on selvitettävä, täyttyvätkö nämä edellytykset, ja sen on otettava huomioon seuraavat seikat. Ensimmäisestä edellytyksestä on todettava, että kansallisen säännöstön mukaisesti toimivaltaisen kansallisen viranomaisen on annettava määräykset sellaisten yleisten kulkuväylien ulkopuolella sijaitsevien vesialueiden osoittamiseksi, joilla vesiskoottereita voidaan käyttää. Toisesta edellytyksestä on muistutettava, että ennakkoratkaisua pyytäneen tuomioistuimen on selvitettävä, voidaanko kohtuullisesti katsoa, että päätöksessä, jolla vesiskootterien käyttö sallitaan tietyillä alueilla, osoitetaan kaikki alueet, jotka kyseisessä läänissä vastaavat kansallisessa säännöstössä säädettyjä edellytyksiä. Kun nimittäin oletetaan, että vesiskootterien käyttö kyseiset edellytykset täyttävällä alueella ei aiheuta ympäristölle sellaista vaaraa tai haittaa, jota ei voida pitää hyväksyttävänä, on katsottava, että vesiskootterien käytön kieltäminen kokonaan tällaisella alueella, koska kyseistä aluetta ei ole osoitettu täytäntöönpanotoimessa, on toimenpide, jolla ylitetään se, mikä on tarpeen ympäristönsuojelun tavoitteen saavuttamiseksi. Lopuksi sen 11 kuukauden viiveen kohtuullisuuden arvioimiseksi, joka kului kansallisen säännöstön antamisesta kyseisen päätöksen tekemiseen, on otettava huomioon se, että tämä päätös tehtiin kuntien ja muiden, joita asia koski, kuulemisen jälkeen.

(ks. 33 ja 36–40 kohta sekä tuomiolauselman 2 kohta)

3. Teknisiä standardeja ja määräyksiä koskevien tietojen toimittamisessa noudatettavasta menettelystä annetun direktiivin 98/34 8 artiklan 1 kohtaa on tulkittava siten, että komissiolle tämän säännöksen ensimmäisen alakohdan mukaisesti jo ilmoitettuun teknistä määräystä koskevaan ehdotukseen tehty muutos, joka merkitsee ilmoitettuun ehdotukseen nähden vain asianomaisen tuotteen käyttöedellytysten lieventämistä ja joka näin ollen supistaa teknisen määräyksen mahdollista vaikutusta kauppaan, ei ole kyseisen säännöksen kolmannessa alakohdassa tarkoitettu hankkeeseen tehtävä huomattava muutos eikä sitä tarvitse ilmoittaa ennakolta komissiolle. Kun tällaista ennakkoilmoitusvelvollisuutta ei ole, tekniseen määräykseen tehtävän vähäisen muutoksen ilmoittamatta jättäminen komissiolle ennen määräyksen hyväksymistä ei vaikuta määräyksen soveltamiseen.

(ks. 49 kohta ja tuomiolauselman 3 kohta)